Кубанычбек Асек уулу
Кубанычбек Асек уулу Ат жабдыктарынын чебери. 1960-ж. Түп районундагы Сары-Булак айылында төрөлгөн.
 
Орто билимдүү.  Устакерчиликти 1989-жылдан баштаган. Ага атасы Асек уста таалим-тарбия берет. 1990-жылдан Кыргызстан Эл чеберлер союзунун мүчөсү. Кубанычбектин чеберчилигинде ээр чабууда ат жабдыктарынын шөкөттөрүн (ооздук, чагармак, сүзмө, купа, жүрөкчө, тогоо, кошунду, солондор) жезден, мистен, таш калайдан, датчалбастан, нейзильберден, мельхиордон ж. б. түстүү (жалтырак) металлдардан өзүнчө түр түшүрүп, кооздук жаратат. Булгаарыга чабууда кынаптала турган жарашык ыйгарат. Жалпысынан алганда атасы Асектин көркөмдүктү  табуу ыкмаларынан анча айырмаланбай нускалары устатына аябай үндөшүп турат. Мындай көрүнүш бирге узануунун зор таасири, үйрөнчүктүн өзүнө сиңирүү, анын устакерчилигин алып калуу касиети болуп саналат. Ээр чабууга жергиликтүү көк теректи колдонот. Аны кыюу, кургатуу, сомдоо, чаап, ага чылгый тери каптоодо улуулардын ыкмаларын пайдаланат да, көбүнчө атасынын үндөктөөсү аркылуу узанат. Катышкан көргөзмөлөрү, кароо-сынактары жана алган сыйлыктары 1990 ж. Кыргыз Эл чеберлер союзунун I уюштуруу көргөзмөсү. Ат жабдыктарынын толук жасалгасы менен катышкан; 1991 ж. Кыргызстан Эл чеберлер союзунун сатуу көргөзмөсү. Ат жабдыктарынын толук жасалгасы АКШга, Турцияга экспонатталган.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар